text:
Marilyn Monroe
Marilyn Monroe , nomme d'arte de Norma Jean (Jeane) Baker ò Mortenson (Los Angeles 1 zugno 1926, Santa Monica (Los Angeles) 5 agosto 1962).
Pe molti versci a figua inta quæ s'è concentrao tutte e contraddiçioin, e fantaxie, l'originalitæ, l'attraçion profonda, l'assolua fascinaçion che dan origine a-o mito cinematografego, quello punto de misteioso contatto into quæ a finçion, ossæ o personaggio costruio, o se fonde co-a realtæ ascosa, ben de spesso dolorosa, de un'individualitæ scingola, lasciando emerze di squarçi de sconcertante aotentiçitæ. Co-o so fascino estremmo e a-o contempo infantî, zugao in sce-o gusto de piaxei, costantemente exibio con conturbante sensualitæ, privo de ogni menaçça aggresciva e pervaso de fragilitæ e de insegueçe, a M. a dominò incontrastâ i sœunni e i dexidei sessuæ do pubbrico di anni çinquanta e di primmi anni sciuscianta, rappresentando l'inmaginaio erotico inte l'intrega gamma de negæ e prepotente pulscioin. Ma a so inmaggine, fissâ e riproposta inte de inallumieive foto de coertiña e inte di raffinæ serviççi fotograffeghi, da pœu consacrâ e serializzâ da Andy Warhol, complixi una vitta presentâ comme un feuilleton e tragicamente interrotta da una morte ingugeita into misteio, a l'ha aquixio un'immortalitæ mediatega ch'a prescinde da-i rolli e da-i film interpretæ, da-i registi che a diressan e da-i mæximi eventi che a segnon e a travozettan, e se basa in sce-a bellezza assolua da bionda diva da-o sguardo morbidamente languido e da-a complessa personalitæ ch'a l'appartegne ormai a ogni tempo.
Figgia de Gladys Monroe e de poæ ignotto (probabilmente Stanley Gifford, impiegao a-a Consolidated Film Industries comme Gladys, mentre Baker e Mortenson ean i cognommi rispettivamente do primmo e do segondo maio da donna), a l'arestò ben fîto priva de cue da moæ (ch'a fu internâ inte una clinica pe maotie mentæ) e a trascorse l'infançia e l'adolescença affidâ a de famigge adotive e, pe un periodo, a un orfanotrofio dove a se sentì poco amâ e infelixe. Una votta vegnua famosa a saiæ tornâ soventi, inte interviste rilasciæ, in sce questi eventi pe o ciu traomateghi (tra i quæ una violença subia da figgiœua) che, a-o de là de l'attendibilitæ do ricordo, rivelan solitudine e sperdimento. A-a riçerca de una stabilitæ affettiva a l'aççettò de sposâ into 1942 o zoeno meccanico Jim Dougherty e into 1944, mentre o maio o l'ea mainâ in goæra, a commençò a laoâ inte un stabilimento militâ dove se fabbricava paracheite. E foto che ghe fun scattæ da D. Conover, inviao pe realizzâ un serviçio in sce-e operaie, attion immediatamente l'attençion e a zoena a fu reclutâ da-a prestigiosa Blue Book Model Agency. Disciplinâ e decisa a assegondâ i suggeimenti de chi intendeiva valorizzâla attraverso l'obiettivo (comme o fotografo A. de Dienes), in breve a se propose co-a maiçiosa segueça da pin-up in grao de ezâtâ e a-o tempo mæximo superâ i limiti de l'inmaggine fissa provocando un clamoroso impatto in sce-o pubbrico. L'ea començao un periodo esâtante e diffiçile: into 1946 de fæto Norma Jean a l'ótègne o divorçio, un contratto co-a 20th Century-Fox, un nœuvo nomme (Marilyn Monroe) e, pe molti versci, una nœuva identitæ. Quella da bionda starlette da-a camminâ anchezante e flessoosa, da-o ton de voxe sussurrao e sexy. Mentre a l'affrontava i so primmi impegni cinematograffeghi (a commedia Scudda-hoo! Scudda-hay!, scioria solo into 1948, de F. Hugh Herbert, inta quæ a l'appâ de sfuzzia in te un'inquadratua; una piccena parte in Dangerous years, 1947, de Arthur Pierson), contemporaniamente a seguiva i corsci de tiatro presso l' Actors Lab de Los Angeles. Licençiâ da-a casa de produçion, graçie a l'interessamento do potente Joseph Schenk, cofondatô da Fox, a l'ótegne presso a Columbia Pictures una parte de rilevo into musical a basso costo Ladies of the chorus (1948; "Orchidea bionda") de Phil Karlson. Fu quindi l'agente cinematografego Johnny Hyde a faghe ótegnî di rolli ben ciu scignificativi doppo aveila notâ inte una breve ma sfolgorante appaiçion a-o scianco de Groucho Marx in Love happy (1949; "Una nœutte in sce-i teiti") de David Miller: dapprimma in The asphalt jungle (1950; "Giungla d'asfâto") de John Huston, quello de Angela, l'amante a un tempo provocante e infantî de un matúo avocáto scannapapê (Louis Calhern), e quindi quello inconsapeivemente aotoironnego de un'ambiçiosa attrixetta in All about Eve (1950; "Eva contra Eva") de Joseph L. Mankiewicz. I âtre peliccole do periodo pan invece imprexonâla into cliché da bionda vistosa e svampia, destinâ a suscitâ l'interesse di ommi ma ascì una veña de crudele sarcasmo, da-o quæ a parse liberase co-o bello personaggio de una zoena donna senscibile interpretao into 1952 pe a RKO into melodramma Clash by night ("A confescion da sciâ Doyle") de Fritz Lang. Quello mæximo anno se mortipricò i ócaxoin pe consolidâ o sempre ciu conscistente favô do pubbrico ormai infatuao da zoena promissa. Da un lao l'attrixe a s'impegnò a calibrâ e so doeutte dramattiche into confuso mélo da-i resvotti psicoanalitteghi Don't bother to knock ("A to bocca a bruxa") de Roy Ward Bake, e in The cop and the anthem de Henry Koste, episodio do collettivo O. Henry's full house ("A giostra umaña"), into quæ a disegna una sfrontâ prostituia. Da l'âtro a poette perfeçionâ o so innao talento commico in We're not married ("Maiezzi a sorpreiza") de Edmund Goulding, ma sorvetutto in Monkey business ("O magniffico scherço") de Howard Hawks, irrescistibile apoteoxi do so rollo de segretaia sexy. Into frattempo a moltiplicava i so sforçi pe perfeçionâse (a l'aveiva da-a rente, da-i tempi de Ladies of the chorus, una meistra de reçitaçion, Natasha Lytess), divorâ da l'anscia de cormâ i propri limiti corturæ.
Trasformao in pubbriçitæ l'improvviso scandalo caosao da-a diffuxon de foto de nuo che T. Kelley o gh'aveiva scattao into 1949 e ch'ean stæte doeuviæ pe o calendaio Golden dreams do 1950, a M. a se affermò definitivamente co-o personaggio pe lê anommalo de una dark lady in "Niagara" (1953) de Henry Hathaway: fasciâ in te 'n vestî rosso sciamma, sfacciâ e eccesciva mentre a s'abbandoña a-e notte da cançon Kiss ò quande a s'allontaña longo a stradda indulgendo inta so tipica andatua, inseguia da-a macchina da preisa inte una longa carrellâ. O successo o fu enorme ma a consacraçion assolua a doveiva arrivâ graçie a âtri doi film interpretæ into 1953 e inti quæ risurtan calibbræ inte un'estremma scintexi tutti i elementi che ciu ò meno confusamente aveivan caratterizzao i so precedenti personaggi: o brioso cinismo, a superfiçialitæ assolua, a calcolâ capitalizzaçion da propria bellezza in te una vosciua esaspiaçion comica destinâ a suscitâ into pubbrico un'indulgente sensaçion de superioritæ. Inta scintillante commedia da-i umoî taggenti Gentlemen prefer blondes ("I ommi preferiscian e bionde") de Hawks, vivaçizâ da di brillanti numeri muxicæ (in sce tutti Diamonds are a girl's best friend e Bye bye baby cantæ da-a M.), in sce de tæ caratteristeghe l'è costruio a biondiscima e rapaxe Lorelei, perfetta meitæ complementâ da giunonica, protettiva e bruña Dorothy (Jane Russell). O schema do film o se ripete ascì into ciu convençionâ How to marry a millionaire ("Comme maiâ un milionaio") diretto da Jean Negulesco, ch'o l'intreçça a stoia de træ amighe impegnæ inta riçerca do matrimonio economicamente risolutivo. Inte questo zœugo de stereotipi l'exile figua de gold digger da M. (a bellezza abarlugante da quæ a vegne celebrâ da-a çernia inusoâ pe una commedia de un formao comme o Cinemascope) a l'è costruia in sce-a blanda gag da miopia e do refúo di spegetti. Malgrao o rinnovao successo, o bezœugno da diva de confrontase con di rolli ciu stimolanti o se scontrò co-a reddenixe de Darryl F. Zanuck ch'o gh'impose de interpretâ l'anomalo western, da-i risvotti intimisti, River of no return (1954; "A magniffica preisa") de Otto Preminger into quæ o ghe feççe ripropoñe, inte un'infinia, calcolâ ripetiçion, a figua da ballæña, in questo caxo dominâ da di dexidei de rescatto e de maternitæ. A M. a no l'amò questo film e a refiò de giâ o succescivo Pink tights, mentre a l'açettò de pigiâ parte a-o musical Three's no business like show business (1954; "Matteie de l'anno") de Walter Lang into quæ a se propose inte un conturbante numero muxicâ, suscitando un noteive clamô. Into frattempo l'ea scciuppao o grande amô tra a star e l'introverso campion de baseball Joe DiMaggio. O maiezzo da cobbia, celebrao a-i iniçi do 1954, o fu inseio tra doi eventi de grande clamô pubbrico: o viægio in Giappon durante a luña d'amê co l'invio rivotto a-a M. a fâ una breve tappa in Corea pe intrattegnî e truppe e a famosa scena da metropolitaña de The seven year itch (1955; "Quande a moggê a l'è in vacança"), giâ da Billy Wilde into settembre do 1954, con l'aia ch'a boffava da-a grixella che, into sollevâghe e fádètte, a provocò un delirio inta folla presente e l'umiliaçion de DiMaggio, accelerando de fæto a fin do so ligamme. O film o stigmatizza e debolezze e i dexidei de l'american meddio, imprexonandolo tra de suggestioin metacinematografiche e o fascino de Marilyn, ciammâ a impersonâ The girl, a zoena sença nomme da-o forte e zugoso poei seduttivo, ma ascì a alludde espliçitamente a lê mæxima, in quanto acclamâ star do cinema e gioiosa incarnaçion da sessualitæ.
Decisa comonque a dâ un ciu profondo spessô a-o so lao de attrixe, a M. a se recò into 1955 a New York pe seguî e leçioin de Lee Strasberg a l' Actors Studio. A vosse inoltre dâ vitta a una propria casa de produçion co-o fotografo de modda M. Greene, interrompindo o contratto co-a 20th Century-Fox ch'o gh'imponeiva de parte conscideræ riduttive e umiliante. A major a fu coscì costreita a concedighe un nœuvo contratto ch'o l'impegnava a giâ quattro film in sett'anni consentindoghe de approvâ i copioin e de laoâ con di registi che incontressan o so favô. O primmo exito de questo accordio o fu Bus stop (1956; "Fermâ d'aotobus") de Joshua Logan, o risurtao ciu personâ e sen da carrea de l'attrixe e a convinçente dimostraçion da so capaçitæ de sfumâ i træti comichi inte una dointe umanitæ ("quarcosa tra Chaplin e James Dean", F. Truffaut, Les films de ma vie, 1975; trad. it. 1978, p. 157). Træto da una pièce de W. Inge, ma modellao da-o sceneggiatô George Axelrod in sce-a personalitæ da M., o film o risurta impreçioxio da-a so totâ inmæximaçion inta doçe ballæña Chérie, da-o patetico e scarso talento, proiettâ verso Hollywood da un sœunno imposcibile, costreita a exibise inte di locæ de infimo ordine e segnâ pe a stancheçça da un innaturâ pallô. Frattanto o so nœuvo ligamme co-o commediografo Arthur Miller o l'aveiva suscitao o morboso interesse da stampa pronta a ironizzâ in sce l'amô tra o brillante intellettuâ e a diva, coscì comme a l'irrideiva i tentativi de l'attrixe de çimentase inte de parte ciu impegnative. Perseguitao da-a Commiscion McCarthy e privao do passaporto, Miller o poe' invece seguî a M. in Inghiltæra in sce-o set do so film The prince and the showgirl (1957; "O prinçipe e a ballæña") de Laurence Olivier, in quante l'eco do matrimonio fra i doi o fu tâ che i aotoritæ no oson dividde a famosa cobbia. I rapporti no façili con Olivier (ascidiao da a presença da nœuva meistra de reçitaçion de l'attrixe, Paola Strasberg) e l'affiorâ de primme incomprenscioin con Miller peson in sce-a M., che pù a l'appâ luminosa inte l'animâ l'ennexima figua de ballæña in grao de conquistâ co-o so vivaxe candô o freido rezente de Carpaçia (interpretao da-o mæximo Olivier).
Fu però solo doppo doi anni trascorsci tra de devastante crixi personæ ch'a poe' tornâ a reçitâ in sce-o grande schermo, diretta torna da Wilde. Se o risurtao o fu o caodoeuvia da commedia Some like it hot (1959; "A quarchedun o ghe piaxe cado"), farça vivaxe, inte un gianco e neigro ricco e pastoso, de l'America do proibiçionismo e do cinema di gangster, a laoaçion a risurtò drammatica pe i cronichi ritardi de l'attrixe, e so poiie, e improvvise amnexie. A-o mæximo tempo mai ea apparsa coscì evidente a so estremma padronança di tempi commichi (ch'a ghe varse un Golden Globe e a ghe vegne riconosciua da-o mæximo Wilder) comme into dâ vitta a-a deliçiosa sunaixe de ukulele Sugar Kane, vittima prediletta de sassofonisti sença scrupoli e de troppi alcolichi, ch'a canta con irrescistibile sex appeal I wanna be loved by you e co-a so sola presença a rende ancon ciu paradossâ a situaçion di doi jazzisti de quart'ordine (Tony Curtis e Jack Lemmon) costreiti a finzise donne pe sfuzzî a morte segua in quante testimonni invoentai a Chicago da famigerâ stragge de San Valentin. Into film succescivo, Let's make love (1960; "Femmo l'amô"), una garbâ commedia muxicâ diretta da George Cukor, l'attrixe a fu asciancâ da un affascinante Yves Montand co-o quæ a l'ebbe un flirt ampiamente pubbriçizzao da-a major. Ma l'appuntamento tanto atteiso, carego de aspettative e in sce-o quæ drammaticamente se riverberon i tragichi eventi succescivi, o fu quello con The misfits (1961; I spostæ) diretto da Huston sciu scenezzatua de Miller. In questo universo maschî ciutosto convençionâ, into quæ di cowboys moderni son costreiti a cacciâ cavalli destinæ a diventâ çibbo pe chen, o personaggio ciu reâ e intenso, perturbante co-a so emotivitæ esploxiva e vosciuamente costruio pe mette a nuo a senscibilitæ de l'attrixe, o l'è proprio quello de Roslyn, a-o quæ a M. a l'aderì sença difeise, portando a-e estremme conseguençe o 'mettodo' strasberghian e rivelando una bellezza improvvisamente sofferta, splendidamente cugeita da-o gianco e neigro de Russell Metty.
A morte de Clark Gable (interprete do film e poæ immaginaio de l'attrixe inti so sœunni da figgiœua) poco doppo a fin de ripreize e o divorçio da Miller getton a M. inte una spirâ de deprescion e i meixi succescivi fun marcæ da un inarrestabile mâ de vive de fronte a-o susseguise di eventi. Tra questi, o ricovero avvegnúo a-i iniçi do 1961 a-o Payne-Whitney de New York, un uspiâ pe maotie mentæ, subio comme una devastante prexonia e da-o quæ a saiæ sciortia pe l'intervento de DiMaggio. O tentativo de riprende a reçitâ con Something's got to give, pe a regia de Cukor e da-a rente a l'amigo Dean Martin, co-e splendide foto de nuo scattæ in sce-o set a-i bordi da pisciña, inte quæ l'attrixe a pâ offrîse inte un'urtima gioiosa reisa de lê a-o mondo intrego. L'abuso de farmachi, e continue assençe durante a laoaçion do film, compreisa quella famosa do 19 mazzo 1962 pe cantâ comme una popoña vœua Happy birthday a-o Madison Square Garden in ócaxon do compleanno do prescidente John F. Kennedy. I ciacciaræ rapporti con quest'urtimo e quelli presunti co-o fræ de lê, Robert. Infin o liçençiamento da-o set da parte da Fox e, de fronte a l'oppoxiçion de Dean Martin, a decixon de riassumme l'attrixe.
O clamô suscitao da-o presunto suicidio o fu tâ che immediatamente fun avançæ e ipotexi ciu despæge, compreisa, ciu tardi, quella de l'omicidio, co-ina coixitæ e una psicoxi da isteria collettiva che provocon un destacco sempre ciu profondo da-a tormentâ individualitæ da donna, divegnua suggestiva fonte de inspiaçion pe artisti oltre che inesaoribile 'caxo giornalistego'. Sciu de lê de fæto inti anni no s'è mai cessao de scrive: da-o dramma de Miller After the fall (1964) a-o romanzo Blonde (2000) de J.C. Oates. Passando pe i versci de l' Oración por Marilyn Monroe (1965) scrita da-o poeta nicaraguense E. Cardenal e pe e belle pagine dedicæghe inte Muxic for chameleons (1975) da T. Capote che, into ricordâ un pomeriggio trascorso con lê into 1955, o-a descrive comme una "belliscima figgiœua" da-e mille insegueçe e da-o lenguaggio spesso sboccao, capaxe però de risponde con disarmante dô a un passante ch'o ghe conseggiava de no toccâ di chen sconosciui: "I chen no m'adentan mai. Solo e persoñe" (trad. it. 2000, p. 239).
www.treccani.it, Monica Trecca, Enciclopedia do Cinema (2004)


c: text/html

text:
Greçia
A Greçia (in greco Eλλάδa, Helláda, oppûre Eλλάς, Hellas), nomme ûffiçiâ Repûbblica Ellenica (in grego: Eλλnvιkή Anuokpatίa, Ellinikí Dimokratía), o l'è 'n stato europeo scituòu into Mâ Mediterraneo, inta ponta sûd d'a penìsöa balcanica e consciderä chin-a d'a democrasia, d'o pensceo e d'a çiviltæ oçidentâ.
- Capitâ: Atene
- Àrea: 131.940 km²
- Popolassiôn: 10.665.989 abitanti (2004)
A confin-a con l'Albania, a Bulgaia a Turchia d'o nòrd-èst e a Reppûbrica de Maçedònia.
A l'è inträ int'a Comunitæ Europea into 1981, comensòu a dêuviâ l'euro into 2001, e ospitòu i Zêughi Olimpichi into 2004.
A sêu léngoa a l'è o Grego moderno.

robotstxt: allowed

filter: keep


text:
Toscann-a
A Toscann-a, a l'è unn-a region dell'Italia çentrâ de 3 mioin e mëzo de abitanti, con capoleugo Firense. Confinn-a a ponente co o mâ Tirren, o mâ Ligure e a Liguria, a nòrd co l' Emilia-Romagna a levante co e Marche e l'Umbïa e a sud co-o Lassio.
A Toscann-a a l'e stæta o pòsto de nascita de grendi scrittoi italien comme o Dante Ardighê, Zane Bocasso e Niccolò Macciavelli.
Capoleughi de provinsa[modìfica | modìfica wikitèsto]
I capoleughi de provinsa da Toscann-a son (in ordine arfabetico):


text:
Mandolin
O mandolin o l'è 'n strûmento mûxicâ molto antigo d'origgine sconosciûa.
O l'appartegne aa famiggia di strûmenti a corde e grassie aa sêu particolâ cassa armonega o g'ha 'n sôn melodioso e penetrante c'o ghe fa diventâ ûnico into sêu gennere.
O sêu primmo anteçedente o l'è l' oud (ùd) arabo, do quæ s'ha notissie scin da eppoche pre-romann-e.
Scimile aa mandola, da quæ o sajéiva 'na variante, o l'ha trovòu spassio inte l'antigo Impeo Roman, o s'è svilûppòu into Çinqueçento e o l'è ancon dêuviòu soviatûtto in Italia, essendo ciû diffûso a Roma e inta zona de Nappoli.
O mandolin clascico, dïto mandolin roman, o g'ha quattro corde doggie omoffone, sajéiva a dî che ogni cobbia a vegne accordâa co-a mæxima nota inta mæxima ottava.
Gh'é ascì di âtre verscioin: o mandolin zeneise baròcco, o milaneise (ciû antigo, con çinque oppûre sei corde doggie), o napolitan, o cataneise, o bandolim, o banjo-mandolin e o mandolin F-Style dêuviòu inta mûxica bluegrass.


text:
A nêutte de Natale...
L'ëa de nêutte freidu e scûo,
tiava u ventu ciù a nù dî,
zà da neive n'ea vegnuo,
e ne voeiva ancun vegnî.
In ta stalla s'ean retiæ
i pastui pe nù sentî
quellu freidu, e lì accueghæ
cumensavan a durmî.
Intra drentu tutt'assemme
un che u lûxe cumme u Sü:
Currî, u dixe, a Betelemme
perchè l’è nasciuo u Segnû.
Quelli mezi addurmigiæ
stavan lì cumme minciuin,
ma un ciù vegiu : sei alluæ,
u ghe dixe, o sei pötruin ?
Fitu, allun, sâtæ sciù in pë
piggia u læte tì Beppin
u furmaggiu, Bertumê,
unn-a pegua tì Tugnin;
Tì Battista, da u cumpâ,
e tì Giuan vanni dä muäe,
Luensu ti da-a madunâ,
avvisæli,e camminæ ;
che nüi ätri intantu annemmu
a truvä questu Segnû,
questa roba ghe purtëmmu,
e de l'atru purtian lû.
Ditu questu, u s'incamminna.
lê cu i atri, zù ä cianûa,
nè dan mente au ventu a ä brinna,
a nuttuann-a freida e scûa.
Doppu fætu du cammin,
dä luntan veddan luxï,
e di canti cun di sonni
da lì a un pö ghe pà sentî.
Van ciù lesti, ä fin arrivan
a unn-a stalla dirrucä.
Gh’ea de nuvie che a cruvivan
e gh’ea i Angei li a cantä.
In ta groêuppia gh’ea u Bambin,
Gh’ea.....ma cose staggu a dï ?
Se un Presepiu ammiæ un pittin,
megiu assæ purriei capî.
Gh’ea u Nicolla u sciancabrasse
cun due pulle appeisa a-e brasse
Gh’ea u Beneitu da Cà Gianca
Gh’ea u Baciccia, queu da Franca
Gh’ea u Bastian cun unn-a gallina
cun de gee e unn-a furmaggina
Gh’ea Luensin cu-e braghe neue
e a marscinn-a a quattru roue
Gh’ea a Manena da beccassa
cun in testa unn-a fugassa
Gh’ea u garzun du cuntamicce
cun dui chilli de sasisse
Gh’ea u Carlin du funtanin
cu rabellava un’agnellin.
Axi, vacche, donne, ommi
da ogni parte l’è arrivou
Chi portava furmagette
cumbi, turdi, faxianetti,
lete, euve belle fresche
e chi crave e chi agneletti.
Gh’ea i Pastuî, che pe u Segnû
n'ean avari, nè pötruin;
e pe faghe festa e önu
coran tutti, grammi e buin.
E u Bambin, pe u nostru ben
fäse povou ghe piaxiûo.
e figgeû in t'un pö de fen
pe nuì atri u l'è vegnûo.


text:
Doardo Firpo
Doardo (Edoardo) Firpo (1889-1957)
Poeta in Lengua ligure do neuveçento; l'enorme successo, sorvetûtto postumo, da so poexia o l'ha influensoö pe tanti anni a produçion poetica in ligûre, tanto che se pêu parlâ de na schêua firpiann-a de poexia.
Un coppùo senso da natûa o pervade e so opere. Tra e so opere se recordan "O grillo cantadô" (1931), a cui unna prefaçion a vegne scrïta da Eugenio Montale, "O fiore into gotto" (1935), "Ciammo o martinpescòu" (1955).
O Firpo o l'è stæto un convinto oppoxitô do fascismo. Unna lapide con unna so poexia in memoïa di partigen a l'è posta in scia gexa dedicâ a Sant'Antonìn e scituâ poco distante da o çimitëio monumentâ de Staggen.
Arrestòu da e trûppe tedesche in to marso do 1945, o l'è stæto condannòu a-a deportaçion; un méize doppo o l'è stæto però rilasciòu; in to periodo da galëa nazifascista o l'ha scrïto un diaio.


text:
Provinsa de Piaçensa
A Provinsa de Piaçensa (Provincia di Piacenza in italian) a l'è unn-a provinsa de l'Emilia-Romagna de 288.011 abitanti, cun capolögu a Piaçensa. A confinn-a a ponente cun a Provinsa de Pavia e cun a Provinsa de Lisciandria, a nord cun a Provinsa de Lodi e cun a Provinsa de Cremon-a, a levànte cun a Provinsa de Parma, e a sud cun a Provinsa de Zena.
Lengue[modìfica | modìfica wikitèsto]
In ta provinsa de Piaçensa parlan o dialetto piaçentin (o l' è parlou da 150.000 personn-e). Into dialetto piaçentin se sente l'influensa de ätri dialetti parlæ in t'a zona vixin a provinsa, comme o ligure, o lumbärd e o piemonteise. In ta zona de l'appennin, vixin a çittæ de Bòbi l' è parlou o zeneize.


text:
Parlo ciæo 11 marzo 2018
O l’è mancou o René Novella. O sarvatô do ligure monegasco
Andrea Acquarone
AUDIO
Genova - Sabbo passou, à l’etæ de novantesei anni, o l’è mancou o René Novella, Prescidente de l’Académie des Langues Dialectales de Monego.
O René Novella o l’é stæto unna de ciù grendi personalitæ monegasche de l’urtimo mezo secolo. Nasciuo a-a Ròcca da unna famiggia popolare, o l’à montou ciancianin tutta a scaa de l’amministraçion do Prinçipato: ambasciatô à Romma da l’82 a-o 2000, se dixe ch’o parlesse in ligure co-o Pertini, alantô prescidente da Repubrica. Scheito l’incarrego o l’é divegnuo Segretäio de Stato, scin à che i limiti de etæ no gh’an impòsto de retiâse. Òmmo de grande coltua, traduttô do Malaparte in franseise, o l’à conservou scin a-a fin o seu spirito a seu ironia.
“Monsieur” Novella mi l’aiva conosciuo, un poidisnâ de luggio do 2014. Aiva domandou udiensa, agiuttou da l’antigo prescidente da “Compagna” Alessandro Casareto, pe attastâ a poscibilitæ de trovâ di fondi da destinâ a-o Repiggio da lengua ligure. Se o zeneise o se mantëgne, mi diva, tanto de guägno pe-o monegasco ascì: reconstruimmo l’unitæ da lengua. O vegio diplomatico o m’ea stæto à sentî con attençion, o m’aiva segnalou di nommi, ma pöi tra unna cösa e l’atra no se n’ea fæto ninte.
Do resto, a raxon pe-a quæ o saià regordou pe delongo a l’à ben à vedde co-a lengua. “Se o monegasco ancheu o l’à o status de lengua naçionâ e o l’é studiou inte scheue comme materia obbligatöia, l’é pe caxon do Novella” o me conta o Prof. Fiorenzo Toso, l’unico ligure attualmente inte l’Académie. De fæti, quande o nòstro o l’ea à cappo de l’Educaçion Naçionâ (unna meña de ministero de l’instruçion) o l’à convinto o vegio Ranieri à inserî o studio do ligure monegasco inti programmi de elementari. Apreuvo saiæ vegnuo e medie e o liceo ascì.
À l’epoca inta quæ o Novella o l’é intervegnuo, a lengua de Monego a l’ea lilì pe scentâ; ancheu â studian figgeu de ciù de çento naçionalitæ, figgi di rescidenti into Prinçipato, e a rappresenta un valô primmäio inta coltua da communitæ. Che a seu esperiensa e a seu pascion, oua ch’o no gh’è ciù, pòssan ësine de inspiraçion.
Lescico
Alantô: allora
Apreuvo: in seguto
Ascì: anche
Meña: sorta
Montou: salito
Poidisnâ: pomeriggio
Repiggio: recupero
Sabbo: sabato
Scentâ: sparire
Scheue: scuole
© Riproduzione riservata


text:
Hernán Cortés
Hernán Cortés, nasciuo into 1485 a Medellín (provinsa de Badajoz) e mòrto a Castilleja de la Cuesta (provinsa de Seviggia) o 2 Dexembre 1547, o l'è stæto 'n conquistatô spagnòllo, quello c'o l'ha vinto l'Impeo Atsecco e o l'ha sottomisso ao Regno de Spagna into seccolo sezzeximo.
O l'ea figgio de 'n hidalgo spagnòllo ciammòu Martín Cortés c'o l'aiva fæto stûdiâ a Salamanca. Attïòu da a coæ pe l'esplorassion, o l'ha viaggiòu a e Americhe inte l'anno 1504, primma a l'ìzöa de Santo Domingo, dïta allöa "La Hispaniola", donde anchêu ghe son Haiti e a Repubbrica Dominicann-a.
Ciû târdi o l'è stæto a Cûbba e dòppo in Mescico, donde o l'ha vinto i indien locâli, fæto pe o quæ o l'è ciû de sovente arregordòu scin a-a modernitæ.


text:
Trabizonda
Trabizonda (in turco Trabzon, in grego antigo TpaπeZoῦς) - Çittæ da Turchia (230.399 ab. into 2009), insce-a costa do Mâ Neigro, a-i pê da caden-a di Monti Ponteghi, presso a foxe do Deǧirmen.
L’antiga çittæ grega a l'ea costruia sciu un atocian a forma de trapessio; quella turca a se stende insce-o scianco de l’atocian verso o mâ.
Porto commerciale (esportassion de legnamme, nisseue, tabacco); industrie tescile.
A provincia de Trabizonda a s'estende sciu 4664 km2 e a conta 765.127 abitanti.


text:
Tycho Brahe
Tycho Brahe, in daneize Tyge Brahe, (Castello de Knutstorp, 14 dexembre 1546 – Praga, 24 ottobre 1601), o l'é stæto un astronnomo daneize.
Biografia[modìfica | modìfica wikitèsto]
Tycho Brahe o nasce' into 1546 a Knutstorp, piccolo paise da Scania che alloa o fava parte d'o Regno de Danimarca.
O poæ, Otte Brahe, o l'ea un nobbile cortexan e comandante militâ do regno. A moæ ascì, Beæ Bille, a l'appartegniva a-a nobiltæ. Entrambe e famigge ean ricchiscime e fra e ciu importante da Danimarca. Tuttavia da so educaçion se piggiò cua o barba, o viçearmiraggio Jørgen Brahe, ch'o moì a prœuvo a una pormonite contræta pe sarvâ do re, cheito inte un canâ de Copenaghen.
Doppo avei concluso i studdi universcitai de astronomia a Copenaghen, Wittenberg e Baxilea, o Tycho o feççe construe o palaççio-óservatoio de Uraniborg in sce l'isoa de Hven, che ghe fu donâ da-o Re Federigo II de Danimarca e Norvegia saldando coscì o debito contræto co-o barba, e ch'o divègne un di primmi "istituti de riçerca" oeüropei. A scopo de pubblicaçion, Brahe o possedeiva una pressa da stampa e una cartea. O so ascistente ciu famoso o fu o Keplero.
Brahe o capì che o progresso inta sciença astronomica o poeiva êse ótegnúo, no co l'ócaxonâ óservaçion fortuita, ma solo con un'osservaçion scistematica e rigorosa, nœutte doppo nœutte, e tramite l'uso di strumenti che foisan i ciu accuræ poscibile. O fu in grao de megioâ e ampliâ i strumenti existenti e de creâne di nœuvi. E so mezuaçioin a œuggio nuo da parallasse planetaia ean accuræ a-o menúo d'ærco. Queste mezuaçioin, doppo a morte de Brahe, divègnan possesso de Keplero.
Quand'o l'ea ancon studente, Brahe o perse parte do naso inte un duello. Questo avegne into 1566 quande ancon ventenne o l'ea a proeuvo a studiâ a l'Universcitæ de Rostock in Germania. Mentre o parteçipava a una dança a casa de un professô, o l'ebbe una discuscion con un çerto Manderup Parsbjerg, un membro da nobiltæ daneize, in sce chi avesse mao talento matematico. Doppo una primma lite, i doi decidettan de resorve a costion con un duello, questo verso e 19 do 29 dexembre 1566 , a-o scuo, e ghe costò o setto nasâ. Pe o resto da so vitta o dove' portâ una placca d'argento. (In veitæ, quande a tomba do Brahe a fu averta into 1901 e i so resti fun esaminæ da di meghi esperti, a cavitæ nasâ do teschio a l'ea bordâ de verde, segno d'espoxiçion a-o rammo e no a l'argento).
Cassiopea[modìfica | modìfica wikitèsto]
Into novembre 1572, o Brahe o l'osservò una stella ben luminosa ch'a l'ea improvvisamente apparsa inta costellaçion de Cassiopea. Percose se ritegniva fin da l'antighitæ che o mondo de stelle fisse o foise eterno e immutabile, di osservatoî sostègnan che o fenommeno o l'ea dovúo a quarcosa inte l'atmosfea terestre. Brahe comunque, o l'osservò che a parallasse a no cangiava de nœutte in nœutte, suggerindo che l'oggetto o foise ben distante. Brahe o l'argomentò che un oggetto vexin aviæ dovúo cangiâ a so poxiçion relativamente a-o sfondo. O pubbricò un piccolo libbro, De Stella Nova (1573), coniando o termine nova pe una "nœuva" stella (ancœu semmo che quella stella a l'ea una supernova). Questa scoverta a fu decixiva inta so scelta de l'astronomia comme profescion. L'osservaçion de comete do 1577 e do 1585 desse conferma a Brahe de so ipotexi circa a confutaçion de l'immutabilitæ de sfee çeleste segondo a teoria de Aristotele universalmente aççettâ scin a alloa. E comete no poeivan appartegnî a-a sfea sublunâ e, mesciando inte regioin eteree, confermavan che i pianeti no foisan infisci inte sfee solide.
Geocentrismo[modìfica | modìfica wikitèsto]
Keplero o çercò, sença ariescîghe, de persuadde o Brahe a adotâ o modello eliocentrico do scistema solâ. Brahe o credeiva in te un modello geocentrico, ch'o piggiò da pœu o nomme de scistema ticonico (segondo o quæ o Sô o gjæ in gio a-a Tæra immobile, e tutti i âtri pianeti gjeivan in gio a-o Sô), pe i mæximi motivi pe-i quæ o sostègne che a supernova do 1572 a no l'ea vexin a-a Tæra. O sostegne che se a Tæra a foise stæta in moto, alloa e stelle vexiñe avieivan dovúo cangiâ poxiçion relativamente a-e stelle ciu lontañe. In ta realtæ questo effetto de parallasse o l'existe; no poeiva êse osservao a œuggio nuo ni co-i telescopi di duxento anni a seguî, perché ascì e stelle ciu vexiñe son ben ciu lontañe de quante i astronomi de l'epoca pensessan poscibile. Into modello ticonico a Tæra a l'ea immobile, a-o centro de un universo rinserao inta sfea de stelle fisse. A Tæra a l'ea o centro de orbite da Luña e do Sô ascì che, a so votta,o l'ea o centro de orbite di âtri 5 pianeti (Mercuio, Vennie, Marte, Giove, Saturno). Epicicli, eccentrichi e equanti son ancon necessai e presuppoñan o superamento da realtæ de sfee crestalliñe. O scistema ticonico o presentava di vantaggi:
- qualitæ di calcoli matematichi pâ a quelli do scistema copernican;
- o l'escludeiva i conflitti co-e scritue, mantegnindo a Tæra immobile e a-o centro de l'Universo.
Fu a grande aotoritæ de Brahe che da un læto a ritardò l'affermaçion do scistema copernican e da l'âtro a favoì l'abbandon do scistema tolemaico. A negaçion de realtæ de sfee crestalliñe a l'ebbe un valô rivoluçionaio, esattamente quanto a teoria "eliocentrica" ("eliostatica" saiæ ciu esatto) de Copernico.
Uraniborg, Stjerneborg e Benátky[modìfica | modìfica wikitèsto]
O re Federigo II de Danimarca e Norvegia, imprescionao da-e osservaçioin de Brahe do 1572, o finançiò a costruçion de doi osservatoi a Hven: Uraniborg e Stjerneborg, con di magnifichi strumenti de propria progettaçion. De oservaçioin in sce-a cometa do 1577 ghe permissan de destrue l'ipotexi de sfee çeleste solide.
A caosa de disaccordi co-o nœuvo re Crestian IV de Danimarca, Brahe o se n'andò a Praga into 1598 dove Ridolfo II d'Asburgo, imperatô do Sacro Roman Impeo, ghe consentì de costruî un nœuvo osservatoio (in te un castello a Benátky, a 50 km da Praga) into quæ Brahe o laoò scin a-a so morte.
Brahe o fu un strazordenaio osservatô de l'era pre-telescopio: e so osservaçioin de poxiçioin stellæ e planetaie razonsan un'accuratezza sensa pao pe i so tempi.
Brahe o no l'ea copernican, ma o propose un scistema de compromisso in to quæ a Tæra a l'é immobile a-o centro mentre i pianeti gian in gio a-o Sô, ch'o se i rebella a so votta in gio a-a Tæra. E so accuræ osservaçioin de Marte permissan a Keplero, into 1609 e into 1619, de determinâ e lezze fondamentæ do moto planetaio, che fornin a so votta un grande supporto a-a teoria eliocentrica do scistema solâ de Copernico.
Conscio che una stella osservâ vexin a l'orizzonte a l'appâ a un'âtitudiñe maggiô de quella reâ a caosa da rifraçion atmosfeica, o compilò de tabelle pe corezze questa fonte de errô.
Brahe o fu meistro e amigo do costruttô de globi Blaeu, ch'o l' ornò un so globo co-o ritræto do sciençiao.
Brahe o moì o 24 ottobre 1601, molti giorni doppo che ghe scciuppò a vescia durante un banchetto. Se disse che abbandonâ o banchetto primma da concruxon saiæ stæto l'apexe de cattive mainee, quindi o prefeì restâ.
Recenti investigaçioin fan suppoñe che o Brahe o no moì direttamente pe questa caosa, ma o poriæ esise avvelenao involontaiamente, somministrandose de meixiñe contegninte mercurio (Brahe o seguì di studi de alchimia inta so vitta, comunque pa che o no n'agge lasciao traççe ò i agge destruti).


text:
Teritöi d'oltremâ Françeixi
I Teritöi e departimenti d'oltremâ Françeixi (abbreviæ DOM – TOM départements d'outre-mer, territoires d'outre-mer) son teritöi amministræ da a Fransa che non son feua da l'Euròpa. Questi teritöi g'han diversci livelli de autonomïa e son tutti rappresentæ in to parlamento françèise e votan pe o parlamento da Comunitæ Europea.
Ìndice
Departimenti d'oltremâ o Regioin d'oltremâ[modìfica | modìfica wikitèsto]
I Départements d'outre-mer son stæti costitoii into 1946 e da-o 2003 son dïti Régions d'outre-mer ascì, questi son:
Teritöi d'oltremâ[modìfica | modìfica wikitèsto]
Da-o 1956 i Territoires d'outre-mer son i:
- Teritöi Françèixi Meridionæ e de l'Antartego - Terres australes et antarctiques françaises (TAAF)
Communitæ d'oltremâ[modìfica | modìfica wikitèsto]
E Collectivités d'outre-mer son stæte creæ co-a reforma costituçionâ do 28 de Marso do 2003. Ogni communitæ a g'ha o sö statùo. E communitæ d'oltremâ son:
- Polinesia Françèise: teritöio d'oltremâ da-o 1946 a-o 2003
- Majotte: communitæ teritöiâ da-o 1976 a-o 2003. Into 2010 a popolaçion a gh'aviâ a poscibilitæ de diventâ un departimento d'oltremâ.
- San Pê e Michelon: departimento d'oltremâ da o 1976 a o 1985, communitæ teritoriâ da-o 1985 a-o 2003.
- Wallis e Fortuna: teritöio d'oltremâ da-o 1961 a-o 2003
Neuva Caledonia[modìfica | modìfica wikitèsto]
A Neuva Caledonia (Nouvelle-Calédonie) a l'ea un teritöio d'oltremâ da-o 1946 a-o 1999, ancheu a g'ha unn-a condiçion particolâ e a sajâ coscì fin a-o referendum, che se fajâ tra o 2014 e o 2019, quande i sö abitanti porian votâ pe l'indipendença ò pe divegnî unn-a communitæ d'oltremâ
Paixi d'oltremâ[modìfica | modìfica wikitèsto]
A condiçion di Pays d'outre-mer a no l'è ciæa, segondo o conseggio constituçionâ, a denominaçion de "paize d'oltremâ" a no g'ha de conseguençe legali.
Teritöi minoî[modìfica | modìfica wikitèsto]
A Fransa a reciamma a sovranitæ de arcunn-e îsoe disabitæ de l'Oçeano Indian, dïte Isoe Spantegæ, (Îles Éparses); e de un'îsoa de l'Oçeano Paxiffego, (Isoa de Clipperton):
E Isoe Spantegæ son:
E primme træ son rivendicæ da-o Madagascar, l'Isoa Tromelin da-e Seychelles.
Lista de i Teritöi d'oltremâ Françèixi[modìfica | modìfica wikitèsto]
Teritöi Abitæ[modìfica | modìfica wikitèsto]


text:
Giovanni Pierluigi da Palestrina
Giovanni Pierluigi da Palestrina (nasciûo tra o 3 Frevâ 1525 e o 2 Frevâ 1526, e mòrto o 2 Frevâ 1594) o l'è stæto o ciû importante composcitô mûxicâ do Renascimento.
Nasciûo a Palestrina, 'n comûn a 35 km a est da Roma, o l'è stæto o ciû famoso rappresentante da Schêua Romann-a de composcission into seccolo sezéximo.
O l'ha avûo 'na grande influensa into svilûppo da mûxica da gexa cattòlica e e sêu êuvie son 'n compendio de tûtta a polifonîa renascimentâ.
- Fondassion Giovanni Pierluigi da Palestrina
- Biografîa e audio
- Sta a sentî 'na registrassion do Sicut Cervus de Palestrinainterpretòu da Coro Nostro, 'n cöu da cámmia misto, con sede a Leicester, Gran Bretagna.


text:
Santa Margaita
Margàita de Antiochia (ò Mariña pe-a gexa ortodossa), vergine e martire e santa aoxiliatrixe, amaçâ sotta l'impiatô Diocreçian tra o 284 e o 305.
Se çellebra o 20 de luggio.
Patronægo: donne graie, moribondi, comun de Santa Margaita e de comun de Vernaçça
Emblema: dragon, parma
Biografia[modìfica | modìfica wikitèsto]
Margàita (Mariña, ἉYίa Mapίva, into "pascio" grego attribuio a un çerto Timoteo ch'o l'è a fonte prinçipâ pe a biografia) a nasce into 275 a Antiochia de Pixidia, a l'epoca uña de çittæ ciu fiorente de l'Axa Menô, (ancœu vexin a-e roviñe da çittæ l'è scituao a borgâ turca de Yalvac do destreito de Iconio); Paolo e Bærnabè inte-un di so viægi se ghe fermon pe predicâ Gexo Mescia e Figgio de Dê ótegnìndo molte converscioin.
O poæ Edeximo ò Edexio o l'ea sacerdote pagan, pe questo rollo a famiggia da Margaita a spiccava pe moscitæ e inta vitta sociâ e religioza da çittæ. Nisciuña notiççia s'ha da moæ. Margaita prexumibilmente a l'aresta orfana de moæ da-i primmi giorni de vitta, tanto che o poæ o l'affia a 'na mamma ch'a l'abita inta campagna vexiña.
A mamma segretamente crestiaña, a l'educò a Margàita a questa fe' e quand'a ritègne ch'a foise matua a-a presentò pe riçeive o battezzo. Tutto ço avvègne, ovviamente, a l'insaciua do poæ.
Semmo durante o periodo de persecuçioin descadenæ da Mascimian e Diocreçian, Margàita crescendo a l'imprendeiva a stoia di eroismi di fræ de fe', o l'irobustiva o so sprito inspiandose a-o Vangelo, a se sentiva deciza a emulâ o coraggio dimostrao da-i crestien davanti a-a crudeltæ de persecuçioin e inte so preghee a domandava de êse degna de testimoniâ a so fedeltæ a Cristo.
O poæ ignaro de tutto ço o decidde de repigiâ a figgia zœumoæ chinzenne presso a so caza de Antiochia. Margàita a fu subito a dezaxo segge pe o distacco da-a nutrixe, che pe o stile de vitta ch'a tegniva presso a caza paterna corma d'axi. Una seia o domandò a-o poæ cose rapresentessan quelle statoete e e lampe ch'ean in caza, o poæ o spiegò che quelli ean i iddoli ch'o l'adorava e o l'invitò a Margàita a bruxâ de l'incenso pe lô. Lê a l'ascôtâva squæxi indifferente quello che o poæ o ghe diva, o poæ o credette che a Margaita a mancava de 'n'educcaçion religioza adeguâ a-o proppio ceto sociâ, a l'affidò coscì a un meistro de so conoscença ch'o dirizeiva una scœua donde se mostrava un po' de tutto. A Margàita a no l'agradiva i insegnamenti paghen e doppo poco tempo a rivelò a-o poæ d'êse crestiaña. Pe tâ motivo, o poæ o no l'exitò a mandâla via de caza, quindi a Margàita a resegondò da-a so mamma ch'a l'acugette comme reduxe vittoioza de 'n'aspia bataggia. In campagna a Margaita a se reize utile scovendo a strœuppa e pe i atre necescitæ che s'apresentavan; questa a dedicava tanto tempo a-a preghea, in particolâ a pregava pe o poæ e pe i fræ inta fe', che vegnivan sempre ciu soventi perseguitæ.
Un giorno mentre a conduiva e pegoe a scœuve, a Margàita, a fu notâ da Olibrius, nœuvo governatô da provinça; apeña o-a vidde o l'arestò corpio da-a so belleçça e o l'ordenò ch'a ghe foise conduta denanti.
Doppo un longo coloqquio o governatô o no l'ariescì inte l'intento de convinçe a Margàita a diventâ so spoza, questa a se diciarò subito crestiaña e a fu inremovibile into professâ a so fe'. O governatô, doppo un longo interrogatoio, a-e risposte da Margàita, o controbatte co-a fragelaçion e l'incarçiaçion.
Segondo a tradiçion, in prexon a-a Margàita g'appâ o demonnio sotta forma de un teribile drago, ch'o se-a colla, ma lê armâ de 'na croxe ch'a tegniva inte moen, a squarça o ventre do mostro sconfizendolo. Da questo fantastego epizodio, nascette inta devoçion popolâ quella virtù riconosciua a Margàita, d'ótegnî, pe a so intercescion, un parto façile a-e donne che l'invocan primma che començe e dœugge.
Doppo un breve periodo de prexon, a Margàita l'è sottoposta a un nœuvo martellante interrogatoio davanti a tutta a çittadinança, in quest'ócaxon ascì, lê a no l'exita a proclamâ a tutti a so fe' e l'avei dedicao a Criste a so verginitæ. Ancon una votta a vegne inviâ a adorâ e ófrî inçenso a-i dê paghen, ma lê a se refua e a mençuña o brano do Vangelo de Mattê dixendo: "Quande saiei denanti a-i magistrati e a-i prescidi, no ve preocupæ comme ò cose dovei risponde, perché o Sprito do Poæ vostro, chi è inti çê, o parliâ pe voi".
Mentre tutti oservavan quante stava succedendo, una forte scossa de teramotto a feççe tremâ a tæra e aparse 'na comba co-ina coroña ch'a l'andò a depoñe insci-ô cappo da Margaita. Questo fæto prodigiozo, e affermaçioin da Margàita, o so refuo de pratiche pagañe e e molte converscioin che avègnan, mandon in sce tutte e furie o governatô ch'o l'emisse a sentença de condanna pe-a Margàita: "Ch'a segge degolâ fœua da çittæ".
Margàita a fu decapitâ o 20 luggio 290 a l'etæ de chinz'anni.
O còrpo o fu recugeito e portao in lœugo seguo da-i fedeli donde o fu fæto ogetto de gran veneraçion.
Segondo a tradiçion un pellegrin de nomme Agostin da Pavia, into secolo deximo, o l'ariescì a trafugâ, doppo varie peipeçie, o corpo de S. Margaita e a transportâlo in Italia, a Romma pe proseguî verso Pavia. Durante o viægio, o se fermò a Montefiascon, dond'o fu acugeito da-i Beneitin do monestê de San Pê a-i quæ o contò e vexende do so viægio. Doppo quarche giorno o pellegrin o s'amaotì e o moì, raccomandando a-i moneghi de conservâ e venerâ a preçioza reliquia.
Da chì commençò a diffondise o culto de S. Margàita pe tutta l'Italia e in atri paixi de l'Œüropa, molte çittæ se pregion erze gexe in so onô.
A nommina de S. Margàita a l'è coscì importante da êse inseja tra i "quattorze Santi aoxiliatoî", con questo nomme l'è dexignao un groppo de 14 santi a-a quæ intercescion o popolo crestian o sole fâ ricorso inti momenti diffiçili. Questi son: Acaçio, Egidio, Barboa, Giaxo, Cristoffa, Çiriaco, Dionigi, Emo, Sant'EustachioEustachio, Zorzo, Cattæña, Margàita, Pantalin e Vito.


text:
e in ta memöia o fünerale scüo
in sce l’arco do ponte e a campann-a
grâve ca dâva l’ürtimo salüo,
ti ti è comme addesciâ drento a cuxinn-a
co-o poæ grixo, serrò drento a-a sô penn-a
e sêu e fræ piccin chi te ammiâvan:
tûtti quei euggi sciûti i domandavân
-e öua…?- e alloa, sensa pensà
Ti è fæto in gesto, ti ti-è infiâ o scösà
ti ti –è ammià in po’ in gïo, ti è drissò a schenn-a,
in to muccio ti è accomodò i cavelli,
ti è sciûgò naso e bocca a-a ciù piccinn-a,
ti è misso na pignatta in sce ‘i fornelli,
scondendo e lagrime t’è fæto senn-a:
xûäva a-o nïo na nêuva rondaninn-a
pe diventà coscì, voeî o no voeî
a moæ de tutti, de diritto e de doveí.
Gussa a gussa, giorno doppo giorno,
in ta casa gh’èa tutto da pensà,
da-a mattin presto ti te dâvi attorno
ma-a domenega che tûtti i l’èan a-a messa
ti zûgavi co-a bamboccia de pessa.
lettere pinn-e de malinconia
sempre ciù rêe e donde, man aman,
da sto posto distante comme a lûnn-a,
se mesccïâvan parolle in castiggian;
ogni sêu a l’è anæta pe a sò via,
pe conto sò a s’è fæta na famiggia,
nïsciün o s’è accorto o-o ghe pensâva:
ti t’èi a primma e ti restavi figgia;
ma o mondo de ‘na votta e l’èa ancon lì
proprio pe questo, proprio grassie a tì
che ti tegnïvi giardin, stansie, cuxinn-a
comme na sposa, anche se t’èi fantinn-a.
tûtti assettè a-o fresco in ta veranda,
pan de granon da-o forno pe-a merenda,
o sciroppo de rêuza, l’amarena,
profûmmo de lillà da-o giardinetto
e, contro a-a cinta, e rêuze a massetto.
E sûtta se sentiva scûre a Scrèia
e o baccaià de donne chi lavavan
allegre, in zenoggio in ta banchetta
E quande vegnïva adaxo a seia
e da –i orti e da-a stradda se levavan
voxi tranquille, o sbatte de segge,
o drin drin de na bicicletta,
in to ronfò ti aççendêivi quattro satecchi
pe fâne na frîtâ de barbabecchi.
pe tanto tempo godûi, immaginè:
e nissêue da-a cinta do giardin,
a facciata co-o verde de gioxie,
a porta vernixà de celestin
da cuxinn-a, e tò brasse spalanchè,
e mi che te parlâvo di mæ giorni
feliçi, te contâvo da mæ vitta
speranse, dexideri, fantasie
e ti, che a vitta ti a saveìvi tutta,
ti me stavi a sentì co-o tò sorriso
pin de pasiensa e intanto con e dîe
ti comodâvi na torta de riso.
In to giardin coverto dall’erbassa,
in ta veranda, in te stansie vöe
o tempo inutilmente lento o passa
e ricordi e lagrime o cancella,
e voxe chi l’impivan tûtta a cà
ûnn-a a votta adaxo i l’han taxüo,
anche pe tì, ûrtima sentinella,
o tempo do gran viaggio o l’è vegnûo:
ancon ‘na votta ti è passà de là
do ponte e o funeräle scûo
e a campann-a ca dâva l’ûrtimo salûo,
a vitta e a morte sempre i se ripëtan,
porte e barcoin i son serè in ta cà,
là in fondo gh’è i tò vëgi chi te aspëtan,
in zêugo co-a memoïa e con o chêu:
poèi ritornà pe n’attimo figgêu
in tò regno, quella gran cuxinn-a
co-o pavimento de moin sempre lûstré
e attacco a-e müage rammi e cassaolin,
ma no ti gh’è, te treuvo in to giardin,
con a gèa, e aiuole ben cûré
con tûtto in gïo i moin a cartabon
-gh’èa na sciôa differente a ogni staggion –
Ti cûxi, assettâ in sciä vëgia banca
a-o fresco sotto a-e ramme de nissêue
-no t’ho mai vista co-e man ferme, vêue,
no t’ho mai sentîo dî: me sento stanca –
ti no me veddi, ma te son vixin:
me chinn-o in sciä tò testa adaxo, adaxo
i sceï cavelli grixi pöso in baxo
e in scöso na sciôa de settembrinn-a
arrobà da-o tò giardin, lalla fantinn-a.


text:
Codiçe de Hammurabi
O Codexo de Hammurabi a l'è uña fra e ciu antighe recugeite de lezze conosciue inta stoia de l'umanitæ. O fu stilao durante o regno do re babiloneize Hammurabi (ò Hammu-Rapi), ch'o regnò da-o 1792 a-o 1750 a.C., segondo a cronologia media.
O reperto[modìfica | modìfica wikitèsto]
Questa recugeita de 282 lezze do re Hammurabi de Babilonia a fu scorpia in sce 'na stele in diorie, roccia ben rescistente, âta circa 225 cm, e a fu rinvegnua verso a fin de l'œuttocento inta çittæ de Susa (Shushi capitâ amministrativa da Contea de Shushi, inta provincia iraniaña de Khūzestān). Se ritegne ch'a foise originaiamente esposta inta capitâ, e ch'a segge stæta trasportâ in sce-o lœugo do ritrovamento comme bottin de guæra da l'esercito elamia. Attualmente a se trœuva a Parigi, into Museo do Louvre. Una coppia a se trœuva a-o Pergamonmuseum a Berlin.
Commento storico-critico[modìfica | modìfica wikitèsto]
O corpus legâ o l'è suddiviso inte di capittoli che riguardan varie categorie sociæ e de reati, e o l'abbraçça in pratica tutte e poscibile situaçioin de l'uman convive do tempo, da-i rapporti familiæ a quelli commerciæ e economichi, da l'edilizia a-e regole pe l'amministraçion da cosa pubbrica e da giustizia. e lezze son noteivemente dettaggiæ, e questo o l'ha fornio un agiutto prezioso a-i archeologhi, consentindoghe de ricostruî di importanti aspetti pratichi da societæ mesopotamica. L'importança do codexo de Hammurabi a resezze çerto into fæto che se tratta de uña de primme recugeite organiche de lezze a noi pervegnua, ma sorvetutto into so êse pubbrico, ò pe megio dî pubbricamente consurtabile, espliçitando o concetto giuridico da conoscibilitæ da lezze e da presunçion de conoscença da lezze.
O çittadin babiloneize o l'aveiva perçò a poscibilitæ de verificâ a propria conduta segondo e lezze do sovran, e quindi de evitâ determinæ comportamenti, ò de çerne de attuâli a so reizego e peigo. Pe a primma votta inta stoia do diritto, i comportamenti sançionabili e i eventuæ peñe vegnan reixi notti a tutto o popolo (ò aomanco a chi foise in grao de leze).
O codexe o fa un larghiscimo uso da Lezze do taggion, ben nota into mondo zuægo-crestian pe êse ascì a-a base da lezze do profeta biblico Mose'. A peña pe i varri reati a l'è de fæto soventi identica a-o torto ò a-o danno provocao: œuggio pi-œugio, dente pe dente. Presempio a peña pe l'omiçiddio a l'è a morte: se a vittima però a l'è o figgio de un âtro ommo, a l'omicida vegniâ amaççao o figgio; se a vittima a l'è un scciavo, l'omicida o paghiâ un'ammenda, commezuâ a-o "prexo" do scciavo amaççao.
O codexe o suddividde a popolaçion inte træ classe:
- awīlum (lett. "ommo"), saiv'a dî o çittadin a pin tittolo, spesso nobili e paragonabili a-i Atenieixi da Grecia clascica.
- muškēnum, ommo "semilibero", saiv'a dî libero ma no poscidente e paragonabili a-i periexi sparten da Grecia clascica (da pœu a paola a passò a definî un poveo ò mendicante, e pâ ch'a segge a l'origine de l'attuâ termine "meschin", arabo maskîn),
- wardum (fem. amat), a tutti i effetti scciavo de un padron, ma con molte analogie co-i servi da gleba medievæ.
E varie classe g'han diritti e dovei despægi, e diverse peñe che pœuan êse corporæ ò pecuniaie. Quest'urtime son commezuæ a-e poscibilitæ economiche do reo, nonché a-o status sociâ da vittima.
No vegne riconosciúo into Codexo o drito de responsabilitæ personâ, ossæ a peña a no l'è differente a segonda che o danno commisso o segge volontaio ò corposo. Un esempio clascico o l'è l'architetto ch'o progetta una casa; s'a crolla e a l'amaçça quelli che gh'abitan, a corpa a l'è de chi l'ha progettaa, e a peña a l'è comme s'o l'avesse amaççao de persoña e vittime.
L'impostaçion basâ in sce-a lezze do taggion a modifica o pensceo giuridico dominante into periodo precedente, attestao da-o Codixe de Ur-Namma, ch'o prevedeiva pe di reati senci de sançioin pecuniaie invece de quelle fixiche. L'è poscibile che questo cangiamento o segge da attribuî a-a diversa compoxiçion da popolaçion sud mesopotamega do periodo: into XXI secolo a.C., dæta a-a quæ remonta o codexe de Ur-Namma, i sovren ean ancon de origine sumeica e a popolaçion accadica a l'ea solo una parte, sciben importante, do totâ; into XVIII secolo a.C. i Accadi, semiti, ean ormai a maggiorança e e mæxime lezze vègnan scrite in akkadico ançiché in sumeego.


text:
Sergej Prokofiev
Sergej Sergeevič Prokofiev (Sontsovka, Ucrainn-a, 1891 - Mosca, 1953), o l' è stæto un compositô, direttô do Conservatoio müxicale de Mosca.
De famiggia benestante, o l' ha riçevüo dä a muæ, pianista dilettante de bon livello, i primi rudimenti da müxica. Successivamente o l' ha stüdiou con o compositô Glière e poi ao Conservatoio de San Pietroburgo. In to 1910 o l' ha vinto con o sö 1° concerto pe pianoforte e orchestra o Premio Rubinstein. Istintivamente ribelle all' accademia e in contrasto con a tradizion, ancun stüdente o l' ha visto e sö opere accolte o con ammirazion o con ostilitæ. Dürante l' esecuzion da sö Suite scita o direttô do Conservatoio, Glazunov, o scappava dä sala, sostegnindo de avei puia pe o sö udiô. Da o 1917 in poi o viaggia parecchio all' estero tegnindo concerti; in particolare da o 1920 o l' ha passou gran parte do sö tempo a Pariggi, tornando da maniman in patria. In to 1944 o l' ha vinto o Premio Stalin; o l' ha riçevüo anche a Medaggia da Bandea Rossa do lou e de artista emerito da Repubbrica. Essendo morto in to meximo anno e giorno in cui muiva Stalin o no l' ha posciüo benefiçia da politica ciü averta in campo artistico che s' è andæto svilüppando successivamente. O l' ha composto müxica de tütti i generi: sinfonico, lirico, da camera, colonne sonore pe o chenifontano balletto. Di sö çinque concerti pe pianoforte e orchestra l' è famoso suviatütto o 3°. Atra composizion famosa, Pierino e il lupo (1936). Do 1919 l' è l' opera L' amô de træ melarance, ispirä a unna foa do '700 dell' autô venezian Carlo Gozzi. Fra i balletti, Romeo e Giulietta (1936; primma missa in scena a Brno - Cecoslovacchia 1938) o l' è o ciü riescïo fra i tentativi de trasposizion da tragedia de William Shakespeare. Sempre fra i balletti, Cenerentola, rappresentou pe a primma votta ao Bolshoi de Mosca in to 1945 ma scrïto primma, con a guera ancun in corso, o l' ha süperou tütte e partitüe scrïte in precedenza in sce a foa de Perrault.


text:
Appennìn
I Appennìn (Appennini in italian), son 'n scistemma de monti de çirca 1.200 km de longhessa, ch'o l'attraverza tûtta a penìsöa italiann-a da nòrd a sud dizegnando 'n ârco co-a pârte convessa a òvest.
A çimma ciû ærta a l'è o Corno Grande (2.914 m), into grûppo do Gran Sasso, region Abrûsso.
'Sti monti son inta sêu maggioransa coverti de boschi, scibben 'n lòu da çimma ciû ærta, o Corno Grande, o l'è coverto a nòrd da-o giassâjo Calderon, l'ûnico di Appennìn, eçettuando di navâi e di glacieret.
L'estremmo nòrd o se scitûa into Cólle de Cadebonn-a, e quella meridionâ a l'è dæta da-a ponta estremma de l'Aspromonte, davanti a-o Streito de Mescin-a in Calabbria.
L'estension de larghessa di Appennìn a varia da 'n minnimo de 30 km a 'n mascimo de 250 km, donde, tra Anconn-a e o monte Argentario, a penìsöa italiann-a a s'allârga maggiormenti.
I monti da Sicilia pêuan esse conscideræ comme continuassion di Appennìn ötre o corto tòcco de mâ do Streito de Messina.
I Appennìn son completamenti into teritöjo italian eçetto o monte Titan, ch'o l'appartegne a-a Repûbbrica de San Marin.
'Sta cadenn-a de monti a dividde a sûperfiçie da penìsöa in doe versanti: quello do Mâ Tirren e quello do Mâ Adriatego.
Ghe son ascì inta Lûnn-a di monti ciammæ Appennìn, vexîn a-o dïto Mare Imbrium, donde o l'è atteròu l'Apòllo 15.


text:
Eva Duarte de Perón
Eva Duarte de Peròn (dîta Evita, Los Toldos 1919 ò 1922 - Buenos Aires 1952), moggê de J. D. Perón. A travaggiò a Buenos Aires comme attrixe a-a radio e into cinema, acquistandoghe grande popolaritæ. A maiò J. D. Perón into 1945 e a l'ebbe parte notevoliscima inta so eleçion do frevâ 1946. A conlaoò sempre attivamente co-o maio e a contribuì a acrescine a popolaritæ, intervegnindo in questioin sindacæ e in organizzaçioin femminile e sorvetutto dirizendo a Fondaçion Eva Perón, creâ into 1947. A vixitò into 1947 a Spagna, l'Italia e a França. Proposta comme candidâ a-a vixeprescidença da Repubbrica, a declinò a candidatua (31 ag. 1951), probabilmente pe l'ópoxiçion de l'eserçito. A scrisse La razón de mi vida (1951), apologetica esaltaçion do peronismo.


text:
Euclide
Œüclidde , matematico grego, aotô de numeroxi trattæ, o l'operò verso o 300 a. C. inta colonia de Lusciandria d'Egitto, alloa de recente fondaçion.
Œüclidde o l'é particolarmente noto pe un'œuvia, i Elementi, contegninte quelli ch'ean a l'eppoca i fondamenti da matematica (soltanto de l'aritmetica e da geometria, dæto che i Greghi ignoravan l'algebra), presentæ in struttua asciomatica.
L'é importante notâ che, benché gran parte di contegnui di Elementi de Œüclidde no seggian originæ, quest'œuvia a fu tra e ciu influenti pe o sviluppo do pensceo e da cultua occidentâ. Una distinçion netta dev'êse fæta tra o contesto e l'importança contemporania de l'œuvia matematica de Œüclidde da un lao, e a so influença e scignificao in rapporto a-i succescivi sviluppi do pensceo occidentâ da l'âtro. Ne son pervegnue âtre quattro œuvie de Œüclidde in sce-e tecniche pe risolve di problemi geometrichi e in sce l'applicaçion da geometria a l'astronomia e a-a prospettiva. Tra i œuvie anæte perdue e quelle attribuie, se alumian di trattæ de geometria supeiô, in sce-e seçioin coniche, in sce-i metodi de raxonamento logico e scientifico, in sce l'ottica di spegi e in sce-a muxica.
Da vitta de Œüclidde e do so contesto ignoremmo praticamente tutto. Segondo i antighi commentatoî Œüclidde o fu attivo in Lusciandria, tra o 320 e o 270 a. C., probabilmente ciammaoghe in coincidença da fondaçion da grande Biblioteca, poco doppo o 300 a. C.
O progetto ch'o sotende i Elementi o l'aresta ipoetico. De seguo o no fu scrito comme un manuâ de propedeütica matematica, percose l'œuvia a no se adegua a l'espoxiçion elementâ, e a l'é troppo diffiçile e astræta pe rivozise a di studenti a-e primme armi, a caosa do so impianto logico. I compendi de matematica basæ in quarche mezua in sce-o metodo deduttivo remontan a l'epoca de Ippocrate de Scio (circa 430 a. C.), ma tutto lascia suppoñe che i Elementi foisan i primmi a assegnâ a-a matematica una struttua coscì rigorosamente asciomatica. Vâ a dî che Œüclidde, in base a-e definiçioin di enti che costituiscian i fondamenti da matematica insemme a-i "asciomi", ò prinçippi evidentemente e indiscutibilmente véi che determinan e proprietæ essençiæ de questi enti, o l'arrivò a dedue in mainea sostançialmente rigorosa tutta l'aritmetica e a geometria elementæ. Perçò da-a veitæ evidente e necessaia di primmi prinçippi e da-o rigô da succesciva deduçion, l'é garantia a veitæ çerta de tutta a matematica. Di çinque asciomi (coscì comme de numerose definiçioin) proposti da Œüclidde, un (o quinto, ch'o tratta de l'interseçion tra un segmento e doe linie parallele e ch'o porta comme conseguença a l'uniçitæ da parallela pe un punto a una retta dæta) o fu consciderao problematico fin da l'antighitæ. O studdio de questo ascioma e de so alternative (da parte, tra i âtri, de Gauss into sec. 19°) o generó de differente geometrie.
I filosofi di secc. 5° e 4° aveivan a longo dibattúo quæ definiçioin e asciomi foisan in grao de costituî i punti de partença da-i quæ dedue con assolua çerteçça l'intrega costruçion do corpo de conoscençe aritmetiche e geometriche, e l'é probabile che o compendio asciomatico de Œüclidde o foise concepio pe risolve definitivamente a question. Sciben che i matematichi greghi a lê posteioî foisan generalmente assæ rigoroxi, no sopravvive arcun tentativo de ampliamento di asciomi œüclidei ch'o l'inguagge i Elementi.
No l'é ciæo se Œüclidde o conoscesse e idee de l'Aristotele in sce-a natua di prinçippi in sce-i quæ doviæ fondáse a deduçion logica e scientiffica. L'é façile interpretâ l'œuvia de Œüclidde comme un processo de asciomatizzaçion da matematica inspiao a-a trattaçion aristotelica in sce-o mettodo deduttivo e in sce-i prinçipî primmi da sciença; ma Aristotele, de converso, pœu avei discusso e implicaçioin filosofiche de l'œuvia di matematichi da meitæ do sec. 4° i quæ fun, a so votta, e fonte e i predecessoî de Eüclide.
L'influença di Elementi in sce di âtri matematichi a no fu immediâ (ni Apollonio ni Archimede i conscideran fondamentæ), e soltanto verso o sec. 2° ò 1° a. C. començon a êse conscideræ comme un di fondamenti da matematica. Tuttavia, into gio de quarche secolo, i elementi pre-eüclidei cesson de êse commentæ da-i matematichi succescivi e andon persci.
I Elementi razonsan l'Œüropa medievâ e rinascimentâ attraverso træ vie: traduçioin latiñe clasciche, frammentaie e no streitamente aderente a-o testo originâ di Elementi; traduçioin in latin (risalenti a-i secc. 11° e 12°) de numerose verscioin arabe, arcuñe de quæ sotto forma de commentai e verscioin redute; ediçioin ò traduçioin, primma in latin e solo succescivamente in vorgâ, de verscioin greghe (bizantiñe) pubbricæ a-a fin di secc. 15° e 16°.
L'é de indiscutibile rilevo l'impatto di Elementi in sce-a cortua occidentâ. Scin a-o sec. 17° l'œuvia a costituì de fæto a base do pensceo matematico e l'essença mæxima da matematica, e a no l'ebbe rivæ scin a-a fin do sec. 19°; da-o Medioevo fin quæxi a-o sec. 19°, a fu ritegnua un modello de raxonamento e, in te'na çerta mezua, do metodo mæximo co-o quæ a vegniva mostrâ. Ma, a-o de là do rollo paradigmatico di Elementi comme fondamento da matematica, l'influença esercitâ in sce-o pensceo occidentâ da l'idea do metodo asciomatico e do so status de veitæ suprema a fu grandiscima. No l'é un caxo che solo a Bibbia a supere pe numero de ediçioin i Elementi de Œüclidde: o so scignificao inta stoia do pensceo occidentâ o l'é ben ciu de quello de un semplixe trattao de aritmetica e geometria e o costituisce ciutosto o paradigma do raxonamento rigoroso e da conoscença scientifica.


text:
Mark Twain
Mark Twain o l'ëa o sorvenomme do çellebre scrittô e ûmorista statûnitense Samuel Langhorne Clemens, nasciuo a Florida (Missouri), o 30 Novembre 1835 e mòrto a Redding (Connecticut), o 21 Arvî 1910.
Tra e sêu êuvie ciû famoze ghe son:
- E avventûe de Tom Sawyer (The Adventures of Tom Sawyer)
- O prinçipe e o pòvou (The Prince and the Pauper)
- 'N americàn a-a corte do rè Artû (A Connecticut Yankee in King Arthur's Court)
- E avventûe de Huckleberry Finn (The Adventures of Huckleberry Finn)
- Vitta inscio Mississippi (Life on the Mississippi)


text:
Nikola Tesla
Nikola Tesla (in cirillico Hиkoлa Tecлa) (Smiljan, 10 lûggio 1856 – New York, 7 zennâ 1943) o l'è stæto 'n fixico, inventô e inzegné serbo naturalissòu statunitense into 1891.
Tesla o l'è conosciûo soviatûtto pe-o sêu revolussionâjo travaggio e i sêu contribûti into campo de l'elettromagnetiximo tra a fin de l'Euttoçento e l'inissio do Nêuveçento.
I seu brevetti e o sêu travaggio teòrrico forman a base do moderno scistemma elèttrico a corente alternâ (CA), compreisa a distribussion elèttrica polifase e i motoì a corente alternâ, co-i quæ o l'ha contribuîo a-a Segonda Revolussion Industriâle.
- Centro multimediâle Nikola Tesla in Croassia
- Museo Nikola Tesla a Belgrado
- Tesla Memorial Society of New York
- NikolaTesla.fr - More than 1,000 documents on Tesla